KYK: Warren begin haar presidensiële veldtog | Netwerk24
KYK: Warren begin haar presidensiële veldtog
10 Februarie 2019 10:03
Elizabeth Warren, die uitgesproke en liberale Amerikaanse senator, het amptelik haar veldtog van stapel gestuur om die land se volgende president te word.
Warren, wat dikwels met pres. Donald Trump kop stamp, het haar veldtog Saterdag op 'n byeenkoms in Lawrence in die Amerikaanse deelstaat Massachusetts aangekondig.
Die senator het beloof sy sal as president ekonomiese ongelykheid pak en "welgestelde magsagente wat reeds dekades lank 'n klasseoorlog voer" takel.
In 'n toespraak van 'n driekwartier het Warren gesê Amerika se politieke elite is "omgekoop" en word deur korporatiewe reuse "geboelie", sonder om spesifieke name te noem.
"Die man wat tans in die Withuis is, is nie die oorsaak nie, maar hy is die jongste en ergste simptoom van wat met Amerika verkeerd gegaan het," sê sy.
Sy beskryf Trump as 'n "produk van 'n gemanipuleerde stelsel wat welgestelde Amerikaners verhef" en stof in die oë van almal anders skop.
Elizabeth Warren (69), oorspronklik van Oklahoma, is sedert 2012 'n senator van die deelstaat Massachusetts.
Sy was voorheen 'n regsprofessor aan die Universiteit van Harvard.
Sy is die skrywer van twee boeke oor goeie huishoudelike bestuur wat sy saam met haar dogter, Amelia, geskryf het. Sy het ook 'n seun, Alexander.
Sy is getroud met Bruce Mann, ook 'n professor in die regte. Sy het egter die van van Jim Warren, haar eerste man, behou.
Sy is egter nie die enigste senior Demokraat wat bereid is om hom by die stembus die stryd aan te sê nie.
Kamala Harris en Cory Booker, albei ook senatore, het reeds hul naam in die hoed gegooi.
Bernie Sanders, wat in 2016 teen Hillary Clinton om die Demokratiese benoeming meegeding het, sal homself na verwagting ook eersdaags weer verkiesbaar stel.
Warren het onlangs onder skoot gekom nadat sy verlede maand 'n omstrede DNS-toets laat doen het om te bepaal of sy dalk van Indiaanse oorsprong is.
Trump het neerhalend na haar as 'n "vals Pocahontas" verwys en gesê sy het die toets laat doen om haar politieke loopbaan 'n hupstoot te gee.